CELEX: 62014TN0516
Language: el
Date: 2014-07-09 00:00:00
Title: Υπόθεση T-516/14 P: Αναίρεση που άσκησε στις 9 Ιουλίου 2014 ο Χριστόδουλος Αλεξάνδρου κατά της αποφάσεως που εξέδωσε το Δικαστήριο Δημόσιας Διοίκησης στις 14 Μαΐου 2014 στην υπόθεση F-140/12, Αλεξάνδρου κατά Επιτροπής

1.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 292/57
            
         Αναίρεση που άσκησε στις 9 Ιουλίου 2014 ο Χριστόδουλος Αλεξάνδρου κατά της αποφάσεως που εξέδωσε το Δικαστήριο Δημόσιας Διοίκησης στις 14 Μαΐου 2014 στην υπόθεση F-140/12, Αλεξάνδρου κατά Επιτροπής
   (Υπόθεση T-516/14 P)
   2014/C 292/70
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Χριστόδουλος Αλεξάνδρου (Λουξεμβούργο, Μεγάλο Δουκάτο Λουξεμβούργου) (εκπρόσωπος: R. Duta, δικηγόρος)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα του αναιρεσείοντος
   
   Ο αναιρεσείων ζητεί από το Γενικό Δικαστήριο:
   
               —
            
            
               να κρίνει παραδεκτή και βάσιμη την παρούσα αίτηση αναιρέσεως, με την επιφύλαξη της προβολής κάθε νομικού και πραγματικού λόγου και κάθε προσφοράς προς προσκόμιση αποδείξεων·
            
         
               —
            
            
               επομένως, να μεταρρυθμίσει, ειδάλλως να αναιρέσει την αναιρεσιβαλλόμενη απόφαση βάσει των προβαλλόμενων λόγων·
            
         
               —
            
            
               καθόσον απαιτείται, να αναπέμψει ενώπιον του Δικαστηρίου Δημόσιας Διοίκησης την υπόθεση προκειμένου αυτό να αποφανθεί σύμφωνα με την εκδοθησόμενη απόφαση·
            
         
               —
            
            
               να καταδικάσει την αναιρεσιβαλλόμενη στο σύνολο των δικαστικών εξόδων των δύο διαδικασιών.
            
         
      Λόγοι αναιρέσεως και κύρια επιχειρήματα
   
   Προς στήριξη της αναιρέσεως ο αναιρεσείων προβάλλει τρεις λόγους.
   
               1.
            
            
               Ο πρώτος λόγος αντλείται από το ότι το Δικαστήριο Δημόσιας Διοίκησης αρνήθηκε να εξετάσει τα επιχειρήματα του αναιρεσείοντος που στηρίζονται στον κανονισμό 1049/2001 (1) και ιδίως στο άρθρο 9, παράγραφος 4, αυτού.
            
         
               2.
            
            
               Ο δεύτερος λόγος αντλείται από πεπλανημένη εφαρμογή της αποφάσεως της 29ης Ιουνίου 2011, F-7/07, Angioi κατά Επιτροπής, Συλλογή Υπ.Υπ., EU:F:2011:97, καθόσον πρόκειται για περιοριστική των δικαιωμάτων των πολιτών νομολογία που έχει καταστεί παρωχημένη και η οποία δεν είναι πρόσφορη για τους διαγωνισμούς που διοργανώνονται χωρίς έντυπο υλικό.
               Επικουρικώς, καθόσον κριθεί ότι η προαναφερθείσα απόφαση έχει εφαρμογή συναφώς, ο αναιρεσείων υποστηρίζει ότι πληροί τα κριτήρια που θέτει η νομολογία αυτή.
            
         
               3.
            
            
               Ο τρίτος λόγος αντλείται από παράλειψη του Δικαστηρίου Δημόσιας Διοίκησης να κάνει χρήση του άρθρου 44, παράγραφος 2, του Κανονισμού Διαδικασίας του Δικαστηρίου Δημόσιας Διοίκησης.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).